
Parlamentul României

Camera Deputaţilor

	Comisia juridică, de disciplină şi imunităţi
	
	Comisia pentru muncă şi protecţie socială

	Nr.4c-13/175
	          
	Nr. 4c-9/138

	
	
	Bucureşti, 17 decembrie 2019 Plx 91/2019


   Către
     BIROUL PERMANENT AL CAMEREI DEPUTAŢILOR

Vă înaintăm, alăturat, Raportul comun asupra Propunerii legislative pentru modificarea şi completarea Legii nr.272/2004 privind protecţia şi promovarea drepturilor copilului, trimisă Comisiei juridice, de disciplină şi imunităţi şi Comisiei pentru muncă şi protecţie socială cu adresa nr. Plx 91/2019 din 4 martie 2019.
     Preşedinte,                                                   Preşedinte,

 Nicuşor HALICI                                          Adrian SOLOMON

Raport Comun
asupra 
propunerii legislative  pentru modificarea şi completarea Legii nr.272/2004 privind protecţia şi promovarea drepturilor copilului
În temeiul prevederilor din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru muncă şi protecţie socială au fost sesizate cu dezbaterea, în fond, a Propunerii legislative pentru modificarea şi completarea Legii nr.272/2004 privind protecţia şi promovarea drepturilor copilului transmisă cu adresa nr. Plx 91/2019 din 4 martie 2019.
Propunerea legislativă are ca obiect de reglementare completarea Legii nr.272/2004, în sensul instituirii unor măsuri pentru sprijinirea copilului cu părinţi divorţaţi prin acordarea de asistenţă psihologică  acestuia în cabinetele şcolare ori în unităţile medicale de stat şi posibilitatea părinţilor de a beneficia de educaţie parentală post-divorţ, oferită prin intermediul serviciilor de asistenţă socială, prin campanii de informare sau în timpul anchetei psiho-sociale.
La întocmirea prezentului raport comun, cele două Comisii au avut în vedere:

· avizul favorabil al Consiliului Legislativ nr.1082/14.11.2018;
· avizul favorabil al Consiliului Economic şi Social nr.5436/30.10.2018;
· avizul negativ al Comisiei pentru buget, finanţe şi bănci 
nr.4c-2/412/14.05.2019;
· avizul favorabil al Comisiei pentru sănătate şi familie 
nr.4c-10/103/02.04.2019;
· avizul favorabil al Comisiei pentru drepturile omului, culte şi problemele minorităţilor naţionale nr.4c-6/190/12.03.2019;
· avizul negativ al Comisiei pentru egalitatea de şanse pentru femei şi bărbaţi nr.4c-20/79/12.03.2019;
· avizul negativ al Comisiei pentru învăţământ, ştiinţă, tineret şi sport (4c-11/57/19.03.2019);
· avizul negativ al Comisiei pentru administraţie publică şi amenajarea teritoriului nr. 4c-7/74/26.03.2019
· punctul de vedere negativ al Guvernului (nr.338/18.03.2019).

Camera Deputaţilor este Cameră decizională, potrivit prevederilor art.75 din Constituţia României şi ale prevederilor din Regulamentul Camerei Deputaţilor, republicat.
         Propunerea legislativă a fost respinsă de Senat în şedinţa din 25 februarie 2019.
Membrii celor două Comisii au dezbătut propunerea legislativă în şedinţe separate. Astfel, Comisia pentru muncă şi protecţie socială a dezbătut iniţiativa legislativă în şedinţa din data de 17 septembrie 2019, iar membrii Comisiei juridice, de disciplină şi imunităţi în şedinţa din data de 17 decembrie 2019.
La şedinţa Comisiei pentru muncă şi protecţie socială şi-au înregistrat prezenţa 21 de deputaţi, din totalul de 21 de membri ai comisiei.

        La şedinţa Comisiei juridice, de disciplină şi imunităţi membrii au fost prezenţi conform listei de prezenţă.

La dezbaterile din cadrul Comisiei pentru muncă si protecţie socială a participat, în conformitate cu prevederile din Regulamentul Camerei Deputaţilor, republicat, d-nul Cristian Anghilina – consilier juridic, Autoritatea Naţională pentru Protecţia Drepturilor Copilului şi Adopţie.
 Membrii celor două Comisii au hotărât, cu unanimitate de voturi, să propună plenului Camerei Deputaţilor respingerea Propunerii legislative pentru modificarea şi completarea Legii nr.272/2004 privind protecţia şi promovarea drepturilor copilului, din următoarele considerente:

-  Măsurile propuse se regăsesc în Legea nr.272/2004 privind protecţia şi promovarea drepturilor copilului, potrivit căreia copiii au dreptul la protecţie şi asistenţă în realizarea şi exercitarea deplină a drepturilor lor. Răspunderea pentru creşterea şi asigurarea dezvoltării copilului  revine în primul rând părinţilor, aceştia având obligaţia de a-şi exercita drepturile şi de a-şi îndeplini obligaţiile faţă de copil ţinând seama cu prioritate de interesul superior al acestuia.
- De asemenea, Legea nr.272/2004 prevede faptul că în subsidiar, responsabilitatea revine colectivităţii locale din care fac parte copilul şi familia sa. Autorităţile administraţiei publice locale au obligaţia de a sprijini părinţii sau după caz, alt reprezentant legal al copilului în realizarea obligaţiilor ce le revin cu privire la acest copil, dezvoltând şi asigurând în acest scop servicii diversificate, accesibile şi de calitate, corespunzătoare nevoilor copilului. 
- Conform prevederilor art.83 alin. (1) din Legea educaţiei naţionale nr.1/2011, „Antepreşcolarii, preşcolarii şi elevii din unităţile şcolare de stat şi particulare autorizate/acreditate beneficiază de asistenţă medicală, psihologică şi logopedică gratuită, în cabinete medicale, psihologice şi logopedice şcolare ori în unităţi medicale de stat.”  Aşa cum se poate observa, reglementarea în vigoare este acoperitoare pentru toate categoriile de copii. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

    Preşedinte,
                                              Preşedinte,                                                   

 Nicuşor HALICI                                     Adrian SOLOMON
                Secretar,


  Secretar,

    Aida - Cristina CĂRUCERU                                Violeta Răduţ                                              
Întocmit,
Consilier parlamentar Sorina Szabo

Consultant parlamentar Cristina Rusu

Consilier parlamentar, Ciprian BUCUR

